CELEX: 32022R0423
Language: fi
Date: 2022-03-14 00:00:00
Title: Komission täytäntöönpanoasetus (EU) 2022/423, annettu 14 päivänä maaliskuuta 2022, Euroopan parlamentin ja neuvoston asetuksessa (EU) 2020/1784 tarkoitetun hajautetun tietojärjestelmän täytäntöönpanoa koskevista teknisistä eritelmistä, toimenpiteistä ja muista vaatimuksista

15.3.2022   
               
               
                  FI
               
               
                  Euroopan unionin virallinen lehti
               
               
                  L 87/9
               
            
         KOMISSION TÄYTÄNTÖÖNPANOASETUS (EU) 2022/423,
         annettu 14 päivänä maaliskuuta 2022,
         Euroopan parlamentin ja neuvoston asetuksessa (EU) 2020/1784 tarkoitetun hajautetun tietojärjestelmän täytäntöönpanoa koskevista teknisistä eritelmistä, toimenpiteistä ja muista vaatimuksista
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon oikeudenkäynti- ja muiden kuin oikeudenkäyntiin liittyvien asiakirjojen tiedoksiannosta jäsenvaltioissa siviili- tai kauppaoikeudellisissa asioissa (asiakirjojen tiedoksianto) 25 päivänä marraskuuta 2020 annetun Euroopan parlamentin ja neuvoston asetuksen (EU) 2020/1784 (1) ja erityisesti sen 25 artiklan 1 kohdan,
         sekä katsoo seuraavaa:
         
                     (1)
                  
                  
                     Jotta hajautettu tietojärjestelmä voidaan perustaa, on tarpeen määritellä ja hyväksyä kyseisen järjestelmän täytäntöönpanoa koskevat tekniset eritelmät, toimenpiteet ja muut vaatimukset.
                  
               
                     (2)
                  
                  
                     Kuhunkin asiaan liittyvien tietojen digitaalista vaihtoa varten on kehitetty välineitä, jotka eivät edellytä jäsenvaltioissa jo olemassa olevien tietojärjestelmien korvaamista tai kalliiden muutosten tekemistä. Tärkein tällainen tähän mennessä kehitetty väline on e-CODEX-järjestelmä.
                  
               
                     (3)
                  
                  
                     Hajautetun tietojärjestelmän olisi koostuttava jäsenvaltioiden taustajärjestelmistä ja yhteentoimivista yhteyspisteistä, joiden kautta ne on liitetty toisiinsa. Hajautetun tietojärjestelmän yhteyspisteiden olisi perustuttava e-CODEX-järjestelmään.
                  
               
                     (4)
                  
                  
                     Kun hajautettu tietojärjestelmä on kehitetty, ohjauskomitea huolehtii sen toiminnasta ja ylläpidosta. Komission olisi perustettava ohjauskomitea erillisellä säädöksellä.
                  
               
                     (5)
                  
                  
                     Euroopan tietosuojavaltuutettua kuultiin Euroopan parlamentin ja neuvoston asetuksen (EU) 2018/1725 (2) 42 artiklan 1 kohdan mukaisesti, ja hän antoi lausuntonsa 24 päivänä tammikuuta 2022.
                  
               
                     (6)
                  
                  
                     Tässä asetuksessa säädetyt toimenpiteet ovat oikeudenkäynti- ja muiden asiakirjojen tiedoksiantoa jäsenvaltioissa siviili- ja kauppaoikeudellisissa asioissa käsittelevän komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Hajautetun tietojärjestelmän tekniset eritelmät
            Euroopan parlamentin ja neuvoston asetuksen (EU) 2020/1784 25 artiklassa tarkoitetun hajautetun tietojärjestelmän täytäntöönpanoa koskevat tekniset eritelmät, toimenpiteet ja muut vaatimukset vahvistetaan liitteessä.
         
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 14 päivänä maaliskuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 405, 2.12.2020, s. 40.
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
      
      
         
            LIITE
            1 artiklassa tarkoitetun hajautetun järjestelmän tekniset eritelmät, toimenpiteet ja muut vaatimukset
            1.   Johdanto
            
            Asiakirjojen tiedoksiantoon liittyvä tiedonvaihtojärjestelmä on e-CODEX-pohjainen hajautettu tietojärjestelmä. Sen kautta voidaan vaihtaa todisteiden vastaanottamiseen liittyviä asiakirjoja ja viestejä eri jäsenvaltioiden välillä asetuksen (EU) 2020/1784 mukaisesti. Tietojärjestelmän hajautettu luonne mahdollistaisi tiedonvaihdon yksinomaan yhdestä jäsenvaltiosta toiseen ilman, että mikään unionin toimielin on osallisena kyseisessä tiedonvaihdossa.
            2.   Määritelmät
            
            
                     
                        2.1
                     
                     
                        ’Https-protokollalla’ tai ’https:llä’ tarkoitetaan salattuja ja suojattuja yhteyskanavia.
                     
                  
                     
                        2.2
                     
                     
                        ’Portaalilla’ tarkoitetaan viitesovellusta tai hajautettuun tietojärjestelmään liitettyä kansallista taustaratkaisua.
                     
                  
                     
                        2.3
                     
                     
                        ’Alkuperän kiistattomuudella’ tarkoitetaan toimenpiteitä, joilla todistetaan tietojen eheys ja alkuperä digitaalisella varmentamisella, julkisen avaimen menetelmällä, sähköisellä allekirjoituksella ja muilla vastaavilla menetelmillä.
                     
                  
                     
                        2.4
                     
                     
                        ’Vastaanottamisen kiistattomuudella’ tarkoitetaan toimenpiteitä, joilla tietojen aiottu vastaanottaja todistaa tietojen luovuttajalle tietojen saannin käyttämällä digitaalisen varmentamisen, julkisen avaimen menetelmän ja sähköisten allekirjoitusten kaltaisia menetelmiä.
                     
                  
                     
                        2.5
                     
                     
                        ’SOAP-yhteyskäytännöllä’ tarkoitetaan World Wide Web Consortium -standardien mukaisesti sanomaprotokollakuvausta jäsenneltyjen tietojen vaihtamista varten, kun toteutetaan verkkopalveluja tietoverkoissa.
                     
                  
                     
                        2.6
                     
                     
                        ’Verkkopalvelulla’ tarkoitetaan ohjelmistopohjaista järjestelmää, joka on suunniteltu tukemaan verkon kautta tapahtuvaa yhteentoimivaa vuorovaikutusta tietokoneiden välillä ja jossa on koneellisesti käsiteltävässä muodossa kuvattu rajapinta.
                     
                  
                     
                        2.7
                     
                     
                        ’Tiedonvaihdolla’ tarkoitetaan viestien ja asiakirjojen vaihtoa hajautetun tietojärjestelmän kautta.
                     
                  3.   Sähköiset viestintämenetelmät
            
            Asiakirjojen tiedoksiantoon liittyvässä tiedonvaihtojärjestelmässä rekistereiden yhteenliittämiseen on käytettävä viestinnän palvelupohjaisia menetelmiä, kuten verkkopalveluja tai uudelleenkäytettävissä olevia digitaalipalvelujen infrastruktuureja.
            Siinä käytetään erityisesti e-CODEX-infrastruktuuria, joka koostuu kahdesta pääkomponentista, liittimestä ja yhdyskäytävästä.
            Liittimen kautta hoidetaan viestintää viitesovelluksen tai kansallisten toteutusten kanssa. Se voi prosessoida viestien vaihtoa yhdyskäytävän kanssa molempiin suuntiin, jäljittää viestejä ja kuitata ne käyttäen esimerkiksi ETSI-REM-todisteiden kaltaisia standardeja, validoida toiminta-asiakirjojen allekirjoitukset, luoda tunnistevälineen, jolla validoinnin tulos säilyy pdf- ja XML-muodossa, ja luoda säiliön käyttäen ASIC-S:n kaltaisia standardeja, joissa viestin kaupallinen sisältö on pakattu ja allekirjoitettu.
            Yhdyskäytävä mahdollistaa viestien vaihdon ja on viestin sisällön suhteen neutraali. Se voi lähettää viestejä liittimeen ja vastaanottaa niitä liittimestä, validoida alkunimiötiedot, tunnistaa oikean prosessointitavan, allekirjoittaa ja salata viestejä ja siirtää viestejä muihin yhdyskäytäviin.
            4.   Viestintäprotokollat
            
            Asiakirjojen tiedoksiantoon liittyvässä tiedonvaihtojärjestelmässä on käytettävä suojattuja internet-protokollia, kuten https-protokollaa viestiessä portaaleja ja hajautettujen tietojärjestelmien komponenttien kanssa, ja standardimuotoisia viestintäprotokollia, kuten SOAP-yhteyskäytäntöä, strukturoidun datan ja metatiedon välittämiseen.
            e-CODEX antaa vahvan tietoturvan uusimpien todentamisjärjestelmien ja monikerroksisen salausprotokollan ansiosta.
            5.   Turvallisuusstandardit
            
            Teknisiin toimenpiteisiin, joilla taataan tietoteknisten vähimmäisturvallisuusstandardien noudattaminen välitettäessä ja levitettäessä tietoja asiakirjojen tiedoksiantoon liittyvän tiedonvaihtojärjestelmän kautta, on sisällyttävä muun muassa seuraavat:
            
                        a)
                     
                     
                        toimenpiteet, joilla varmistetaan tietojen luottamuksellisuus muun muassa suojattuja kanavia (https-protokollaa) käyttämällä;
                     
                  
                        b)
                     
                     
                        toimenpiteet, joilla varmistetaan tietojen eheys niitä vaihdettaessa;
                     
                  
                        c)
                     
                     
                        toimenpiteet, joilla varmistetaan tietojen lähettäjän alkuperän kiistämättömyys asiakirjojen tiedoksiantoon liittyvässä tiedonvaihtojärjestelmässä ja tietojen vastaanottamisen kiistämättömyys;
                     
                  
                        d)
                     
                     
                        toimenpiteet, joilla varmistetaan turvallisuushäiriöiden kirjaaminen tietoteknisiä turvallisuusstandardeja koskevien tunnustettujen kansainvälisten suositusten mukaisesti;
                     
                  
                        e)
                     
                     
                        toimenpiteet, joilla varmistetaan rekisteröityjen käyttäjien todentaminen ja valtuuttaminen, ja toimenpiteet, joilla todennetaan asiakirjojen tiedoksiantoon liittyvään tiedonvaihtojärjestelmään yhdistettyjen järjestelmien identiteetti;
                     
                  
                        f)
                     
                     
                        asiakirjojen tiedoksiantoon liittyvä tiedonvaihtojärjestelmä kehitetään sisäänrakennetun ja oletusarvoisen tietosuojan periaatteen mukaisesti.
                     
                  6.   Palvelujen saatavuus
            
            
                     
                        6.1
                     
                     
                        Palvelun on oltava käytössä ympärivuorokautisesti 7 päivänä viikossa, ja järjestelmän teknisen käytettävyysasteen on oltava vähintään 98 prosenttia määräaikaishuolto pois lukien.
                     
                  
                     
                        6.2
                     
                     
                        Jäsenvaltioiden on ilmoitettava komissiolle huoltotoimista seuraavasti:
                        
                                    a)
                                 
                                 
                                    5 työpäivää etukäteen, jos kyseessä on huoltotoimi, joka voi aiheuttaa enintään 4 tunnin käyttökeskeytyksen;
                                 
                              
                                    b)
                                 
                                 
                                    10 työpäivää etukäteen, jos kyseessä on huoltotoimi, joka voi aiheuttaa enintään 12 tunnin käyttökeskeytyksen;
                                 
                              
                                    c)
                                 
                                 
                                    30 työpäivää etukäteen, jos kyseessä on huoltotoimi, joka voi aiheuttaa enintään 6 päivän käyttökeskeytyksen vuodessa.
                                 
                              
                  
                     
                        6.3
                     
                     
                        Huoltotoimet on mahdollisuuksien mukaan hoidettava työpäivinä klo 20.00–7.00 Keski-Euroopan aikaa.
                     
                  
                     
                        6.4
                     
                     
                        Jos jäsenvaltiot ovat määrittäneet kiinteitä viikoittaisia huoltoajankohtia, niiden on ilmoitettava komissiolle tällaisten suunniteltujen huoltoajankohtien viikonpäivä ja kellonaika. Jos jäsenvaltioiden järjestelmät eivät ole käytettävissä tällaisen kiinteän huoltoajankohdan aikana, niiden ei tarvitse ilmoittaa asiasta komissiolle joka kerran erikseen, sanotun kuitenkaan rajoittamatta edellä 6.2. kohdassa esitettyjä velvoitteita.
                     
                  
                     
                        6.5
                     
                     
                        Jos jäsenvaltioiden järjestelmissä ilmenee odottamaton tekninen häiriö, jäsenvaltioiden on ilmoitettava komissiolle viipymättä järjestelmänsä käytettävyyden estymisestä ja palvelun ennakoidusta käynnistymisestä uudelleen, jos se on tiedossa.
                     
                  
                     
                        6.6
                     
                     
                        Jos toimivaltaisten viranomaisten tietokantaan tulee odottamaton häiriö, komissio ilmoittaa jäsenvaltioille viipymättä palvelun käytettävyyden estymisestä ja ennakoidusta käynnistymisestä uudelleen, jos se on tiedossa.